title: 2014/106/EU: Odluka Europske središnje banke od 20. prosinca 2013. o postupcima za akreditaciju za proizvođače zaštićenih elemenata eura i elemenata eura i o izmjeni Odluke ESB/2008/3 (ESB/2013/54)

text:
               27.2.2014

               HR

               Službeni list Europske unije

               L 57/29

      ODLUKA EUROPSKE SREDIŠNJE BANKE

   od 20. prosinca 2013.
   o postupcima za akreditaciju za proizvođače zaštićenih elemenata eura i elemenata eura i o izmjeni Odluke ESB/2008/3
   (ESB/2013/54)
   (2014/106/EU)
   UPRAVNO VIJEĆE EUROPSKE SREDIŠNJE BANKE,
   uzimajući u obzir Ugovor o funkcioniranju Europske unije, a posebno njegov članak 128. stavak 1.,
   uzimajući u obzir Statut Europskog sustava središnjih banaka i Europske središnje banke, a posebno njegov članak 12. stavak 1., članak 16. i članak 34. stavak 3.,
   uzimajući u obzir Uredbu Vijeća (EZ) br. 2532/98 od 23. studenoga 1998. o ovlastima Europske središnje banke za izricanje sankcija (1), a naročito njezin članak 2.,
   budući da:

               (1)

               Članak 128. stavak 1. Ugovora i članak 16. Statuta Europskog sustava središnjih banaka i Europske središnje banke (u daljnjem tekstu: „Statut ESSB-a”) propisuju da Europska središnja banka (ESB) ima isključivo pravo odobriti izdavanje euronovčanica unutar Unije. To pravo uključuje nadležnost za poduzimanje mjera radi zaštite cjelovitosti euronovčanica kao sredstva plaćanja.

               (2)

               ESB je donio Odluku ESB/2008/3 od 15. svibnja 2008. o postupcima za zaštitnu akreditaciju za proizvođače zaštićenih elemenata eura za euronovčanice (2), kojom je uspostavljen postupak za sigurnosnu akreditaciju koji potvrđuje ispunjava li proizvođač ESB-ove minimalne sigurnosne zahtjeve za izradu, obradu, pohranu i prijevoz euronovčanica i njihovih dijelova i ostalih povezanih materijala i informacija koji zahtijevaju sigurnosnu zaštitu, a čiji bi gubitak, krađa ili objava mogli naštetiti integritetu euronovčanica ili pridonijeti izradi krivotvorenih novčanica ili njihovih dijelova. Osim toga, Odluka ESB/2008/3 uspostavila je postupke za osiguranje stalne usklađenosti s gore navedenim sigurnosnim zahtjevima.

               (3)

               ESB je donio Odluku ESB/2010/22 od 25. studenoga 2010. o postupku za akreditaciju kvalitete proizvođača euronovčanica (3), kako bi osigurao da samo proizvođači koji ispunjavaju ESB-ove minimalne zahtjeve kvalitete za izradu euronovčanica i sirovina za euronovčanice budu akreditirani za izradu takvih novčanica i sirovina.

               (4)

               U skladu s člancima 9. i 11. Ugovora, ESB je donio Odluku ESB/2011/8 od 21. lipnja 2011. o postupcima za okolišnu te zdravstvenu i sigurnosnu akreditaciju za izradu euronovčanica (4) kako bi osigurao da samo proizvođači koji ispunjavaju ESB-ove minimalne zahtjeve povezane sa zaštitom okoliša te zdravljem i sigurnošću budu akreditirani za izradu euronovčanica.

               (5)

               Na temelju iskustva koje je ESB stekao primjenjujući odluke ESB/2008/3, ESB/2010/22 i ESB/2011/8 potrebno je provesti učinkovit jedinstveni sustav akreditacije radi sprječavanja bilo koje materijalne i postupovne neusklađenosti koja proizlazi iz primjene gore navedenih odluka, kao što su nerazmjerna različitost u važenju akreditacija, postupcima akreditacija i terminologiji.

               (6)

               Kako bi se riješila gore navedena pitanja i ublažio administrativni teret za proizvođače, potrebno je uvesti jedinstveni sustav akreditacije koji će: (a) omogućiti procjenjivanje usklađenosti proizvođača s odgovarajućim zahtjevima sigurnosti, kvalitete te zahtjevima povezanim sa zaštitom okoliša te zdravljem i sigurnošću, a kako su utvrđeni od strane ESB-a; (b) procijeniti usklađenost s ovim zahtjevima na temelju usklađenog inspekcijskog postupka; (c) predvidjeti prikladne i razmjerne vrste kazni, uključujući novčane kazne u slučaju nepoštivanja gore navedenih zahtjeva; i (d) osigurati da zaštićeni elementi eura mogu biti dostavljeni nacionalnim središnjim bankama i budućim nacionalnim središnjim bankama Eurosustava, a u skladu s odlukom Upravnog vijeća, drugih akreditiranih proizvođača i/ili ESB-a.

               (7)

               Ovaj novi jedinstveni sustav akreditacije trebao bi se kretati oko postupka procjene u nekoliko faza gdje se procjenjuje ispunjava li proizvođač koji traži akreditaciju u potpunosti sve aspekte odgovarajućih zahtjeva za akreditaciju utvrđenih ovom Odlukom.

               (8)

               Radi olakšavanja ove procjene, uključujući bilo koju naknadnu procjenu stalne usklađenosti akreditiranog proizvođača, potrebno je uvesti jedinstven inspekcijski režim koji omogućava ESB-u provođenje izravnih i neizravnih inspekcija.

               (9)

               Radi izbjegavanja sadašnjeg mnoštva pojedinačnih akreditacija, trebalo bi uvesti izdavanje jedinstvene privremene akreditacije, s mogućnošću pretvaranja u jedinstvenu akreditaciju, ako odgovarajući proizvođač dokaže svoju usklađenost sa svim zahtjevima za akreditaciju, također za vrijeme izrade, nakon službene narudžbe akreditiranog proizvođača, ESB-a ili NSB-a u skladu s njegovom privremenom akreditacijom.

               (10)

               Radi zadržavanja fleksibilnosti postupka akreditacije, ESB bi trebao imati mogućnost odlučiti kako organizirati faze procjene u vezi sa zahtjevom za pokretanje postupka za privremenu akreditaciju.

               (11)

               Kako bi se osiguralo bolje upravljanje u sklopu postupka akreditacije, privremena akreditacija i akreditacija trebale bi važiti neograničeno osim ako se utvrdi da proizvođač ne poštuje odgovarajuće zahtjeve za akreditaciju. Iz istoga razloga, ESB je ovlašten pretvoriti privremenu akreditaciju u akreditaciju ako je odgovarajući proizvođač izrađivao zaštićene elemente eura i/ili elemente eura na temelju službene narudžbe ESB-a ili NSB-a tijekom neprekidnog razdoblja od 36 mjeseci. ESB je također ovlašten na vlastitu inicijativu pretvoriti akreditaciju u privremenu akreditaciju ako proizvođač nije izrađivao zaštićene elemente eura i/ili elemente eura tijekom neprekidnog razdoblja od 36 mjeseci.

               (12)

               Stoga je odluke ESB/2008/3, ESB/2010/22 i ESB/2011/8 potrebno staviti izvan snage i zamijeniti ovom Odlukom. Radi osiguranja nesmetanog prijelaza od sadašnjih režima akreditacija u jedinstveni sustav akreditacije temeljem ove Odluke, uvodi se prijelazno razdoblje od godinu dana od donošenja ove Odluke. To će omogućiti proizvođačima s pojedinačnim sigurnosnim akreditacijama, akreditacijama kvalitete, okolišnim i zdravstvenim akreditacijama te zaštitnim akreditacijama da poduzmu sve potrebne pripreme kako bi se uskladili s odgovarajućim zahtjevima za akreditaciju na temelju ove Odluke,

         DONIJELO JE OVU ODLUKU:
   ODJELJAK I.

      OPĆE ODREDBE

   Članak 1.
   Definicije
   Za potrebe ove Odluke:

               1.

               „elementi eura” znači euronovčanice, djelomično tiskane euronovčanice i papir, boja za tisak, folija i nit koji se upotrebljavaju za izradu euronovčanica ili djelomično tiskanih euronovčanica;

               2.

               „aktivnost s elementima eura” znači izrada elemenata eura;

               3.

               „zaštićeni elementi eura” znači elementi navedeni u materijalnim zahtjevima sigurnosti, uključujući euronovčanice koje: (a) su u optjecaju, (b) se izrađuju kako bi zamijenile euronovčanice u optjecaju ili (c) su povučene iz optjecaja zajedno sa svojim dijelovima i povezanim informacijama, koje zahtijevaju sigurnosnu zaštitu jer bi njihov gubitak, krađa ili neovlaštena objava mogli naštetiti integritetu euronovčanica kao sredstva plaćanja;

               4.

               „zaštićena aktivnost s eurom” znači sljedeće: nastanak, izrada, obrada, uništavanje, pohrana, premještanje unutar mjesta proizvodnje ili prijevoz zaštićenih elemenata eura;

               5.

               „nastanak” znači pretvaranje osnovnog dizajna euronovčanica u izradi u oblike, odvajanje boja, linijski rad i tiskanje ploča i pripremu oblika i prototipova za elemente predložene u tim osnovnim dizajnima;

               6.

               „proizvođač” znači subjekt koji jest ili želi biti uključen u zaštićenu aktivnost s eurom i/ili aktivnost s elementima eura, osim subjekata koji jesu ili žele biti uključeni samo u prijevoz zaštićenih elemenata eura ili osiguravanje posebnih objekata za uništavanje;

               7.

               „mjesto proizvodnje” znači prostor koji proizvođač upotrebljava ili želi upotrijebiti za nastanak, izradu, obradu, uništavanje i pohranu zaštićenih elemenata eura i/ili elemenata eura;

               8.

               „zahtjevi za akreditaciju” znači materijalni zahtjevi ESB-a, postupak akreditacije i zahtjevi u vezi s lokacijom jednako kao i trajne obveze utvrđene u ovoj Odluci, koje proizvođač mora ispunjavati kako bi mu bila izdana ili kako bi zadržao svoju privremenu akreditaciju ili akreditaciju;

               9.

               „akreditirani proizvođač” znači proizvođač s privremenom akreditacijom ili akreditacijom;

               10.

               „materijalni zahtjevi” znači odgovarajući zahtjevi sigurnosti, kvalitete, zahtjevi povezani sa zaštitom okoliša te zdravljem i sigurnošću, kako je posebno utvrđeno od strane ESB-a, koje proizvođač treba ispunjavati kako bi mogao obavljati zaštićenu aktivnosti s eurom i/ili aktivnost s elementima eura;

               11.

               „mjere” znači sigurnosne mjere, mjere kvalitete, mjere povezane sa zaštitom okoliša te zdravljem i sigurnošću poduzete od strane proizvođača radi ispunjavanja odgovarajućih materijalnih zahtjeva;

               12.

               „akreditacije po starom režimu” znači važeće privremene ili cjelovite akreditacije, posebno zaštitne akreditacije, akreditacije kvalitete, okolišne ili zdravstvene akreditacije i sigurnosne akreditacije dodijeljene od strane ESB-a proizvođaču radi provođenja zaštićenih aktivnosti s eurom i/ili aktivnosti s elementima eura u skladu s odlukama ESB/2008/3, ESB/2010/22 i ESB/2011/8;

               13.

               „odluke ESB-a o akreditaciji stavljene izvan snage” znači zajedno odluke ESB/2008/3, ESB/2010/22 i ESB/2011/8;

               14.

               „NSB” znači nacionalna središnja banka države članice čija je valuta euro;

               15.

               „budući NSB Eurosustava” znači nacionalna središnja banka države članice s odstupanjem koja je ispunila uvjete utvrđene za usvajanje eura i u odnosu na koju je donesena odluka o prestanku odstupanja, sukladno članku 140. stavku 2. Ugovora;

               16.

               „certifikacijsko tijelo” znači neovisno certifikacijsko tijelo koje ocjenjuje proizvođačeve sustave za upravljanje kvalitetom, okolišem ili zdravljem i sigurnošću, a koje je ovlašteno potvrditi da proizvođač ispunjava zahtjeve serije standarda ISO 9001 ili ISO 14000 ili OHSAS 18000;

               17.

               „radni dan” znači radni dan ESB-a od ponedjeljka do petka, osim neradnih dana ESB-a kako su objavljeni na mrežnim stranicama ESB-a;

               18.

               „inspekcija” znači postupak akreditacije s ciljem procjenjivanja ispunjava li proizvođač zahtjeve za akreditaciju, a koji ima oblik izravne ili neizravne inspekcije i koji završava izradom odgovarajućeg inspekcijskog izvješća o ishodu ove procjene;

               19.

               „izravna inspekcija” znači posjet inspekcijskog tima ESB-a mjestu proizvodnje radi procjene ispunjavaju li mjere uvedene na mjestu proizvodnje odgovarajuće zahtjeve za akreditaciju;

               20.

               „neizravna inspekcija” znači procjena dokumenata dostavljenih od strane proizvođača u sklopu inspekcije provedene izvan njegovog mjesta proizvodnje radi utvrđivanja ispunjava li proizvođač odgovarajuće zahtjeve za akreditaciju, izvršena od strane ESB-a;

               21.

               „posebne provjere sigurnosti od strane NSB-a” znači provođenje provjere zaliha, provjere uništavanja ili provjere prijevoza od strane NSB-a naručitelja, na akreditiranom mjestu proizvodnje u vezi sa službenom narudžbom za proizvodnju danom akreditiranom proizvođaču u skladu s člankom 11.;

               22.

               „provjera zaliha” znači posjet od strane NSB-a naručitelja akreditiranom mjestu proizvodnje radi procjene točnosti zaliha zaštićenih elemenata eura koje drži odgovarajući proizvođač;

               23.

               „provjera uništavanja” znači posjet NSB-a naručitelja akreditiranom mjestu proizvodnje radi praćenja uništavanja zaštićenih elemenata eura i provođenja provjera zaliha tijekom uništavanja zaštićenih elemenata eura u skladu s člankom 11.;

               24.

               „provjera prijevoza” znači procjena ispunjavanja zahtjeva za sigurnost prijevoza u odnosu na sustav za prijevoz euronovčanica i/ili papira za euronovčanice uvedene od strane akreditiranog proizvođača;

               25.

               „izrada” znači proizvodnja zaštićenih elemenata eura ili elemenata eura u skladu sa službenom narudžbom od strane drugog akreditiranog proizvođača, NSB-a ili ESB-a, osim proizvodnje za potrebe istraživanja i razvoja i za potrebe testiranja kada isporučevine nisu namijenjene izdavanju i proizvodnji za unutarnje zalihe.

         Članak 2.
   Opća načela akreditacije
   1.   Proizvođač može obavljati samo zaštićene aktivnosti s eurom i/ili aktivnosti s elementima eura u odnosu na zaštićene elemente eura i/ili elemente eura na mjestu proizvodnje za koje mu je ESB dodijelio akreditaciju ili privremenu akreditaciju.
   2.   Ako proizvođač nije proizvodio, ESB mu može dodijeliti privremenu akreditaciju za odgovarajuću zaštićenu aktivnost s eurom i/ili aktivnost s elementima eura u skladu s postupkom utvrđenim u člancima 4., 5. i 6.
   3.   Privremena akreditacija može biti pretvorena u akreditaciju ako je proizvođač prošao odgovarajuće inspekcije tijekom proizvodnje u skladu s postupkom utvrđenim u članku 7.
   4.   Ako akreditirani proizvođač nije proizvodio tijekom neprekidnog razdoblja od 36 mjeseci, ESB može pretvoriti njegovu akreditaciju u privremenu akreditaciju, kako je utvrđeno u članku 8.
   5.   Kako bi dobio i zadržao privremenu akreditaciju ili akreditaciju ESB-a, proizvođač, osim zahtjeva utvrđenih ovom Odlukom, mora ispunjavati:

               (a)

               odgovarajuće materijalne zahtjeve, koji su minimalni zahtjevi. Proizvođači mogu donijeti i provoditi strože sigurnosne mjere, mjere kvalitete, okolišne mjere i zdravstvene mjere te mjere zaštite;

               (b)

               sljedeće zahtjeve u vezi s lokacijom:

                           i.

                           ako nije tiskara, njegovo bi se mjesto proizvodnje trebalo nalaziti u državi članici Europske unije ili državi članici Europskog udruženja slobodne trgovine; ili

                           ii.

                           ako je tiskara, njegovo bi se mjesto proizvodnje trebalo nalaziti u državi članici Europske unije.

         6.   Izvršni odbor može, ako to opravdavaju okolnosti, odobriti izuzeće od zahtjeva u vezi s lokacijom iz gore navedenog stavka 5. točke (b). Ako Izvršni odbor odobri takvo izuzeće, dužan je to obrazložiti.
   7.   Proizvođači s privremenom akreditacijom ili akreditacijom jednako su prihvatljivi za sudjelovanje na natječajima.
   8.   Akreditirani proizvođač može samo izrađivati i/ili dostavljati zaštićene elemente kako bi izvršio službenu narudžbu jednog od sljedećih:

               (a)

               drugog akreditiranog proizvođača koji zahtijeva zaštićene elemente eura za svoju zaštićenu aktivnost s eurom;

               (b)

               NSB-a;

               (c)

               budućeg NSB-a Eurosustava u skladu s odlukom Upravnog vijeća; i

               (d)

               ESB-a.

         9.   Proizvođač snosi sve troškove i povezane gubitke nastale primjenom ove Odluke.
   Članak 3.
   Odluke Izvršnog odbora
   1.   Izvršni odbor nadležan je za donošenje svih odluka u vezi s akreditacijom proizvođača na temelju članka 6., članaka 16. do 18. i članka 20.
   2.   Izvršni odbor može odlučiti prenijeti ovlast za dodjelu privremene akreditacije na temelju članka 6. jednom ili više svojih članova.
   ODJELJAK II.

      POSTUPAK AKREDITACIJE

   Članak 4.
   Zahtjev za pokretanje postupka za privremenu akreditaciju
   1.   Proizvođač bez ijedne vrste akreditacije koji želi obavljati zaštićenu aktivnost s eurom i/ili aktivnost s elementima eura podnosi pisani zahtjev ESB-u radi pokretanja postupka za privremenu akreditaciju.
   2.   Ovaj zahtjev za pokretanje postupka:

               (a)

               navodi zaštićenu aktivnost s eurom i zaštićeni element (zaštićene elemente) eura i/ili aktivnost s elementima eura i element (elemente) eura jednako kao i točnu adresu mjesta proizvodnje za koje se traži privremena akreditacija;

               (b)

               uključuje izjavu proizvođača koji podnosi zahtjev da će čuvati sadržaj materijalnih zahtjeva kao povjerljiv;

               (c)

               uključuje pisanu izjavu da udovoljava primjenjivim odredbama ove Odluke.

         3.   Kada proizvođač traži obavljanje aktivnosti s elementima eura, proizvođač dostavlja ESB-u primjerke certifikata ISO 9001, ISO 14001 i OHSAS 18001 izdanih od strane nadležnih certifikacijskih tijela, kojima se potvrđuje da proizvođač udovoljava odgovarajućim standardima na odgovarajućim mjestima proizvodnje za planiranu aktivnost s elementima eura.
   4.   ESB procjenjuje informacije i dokumentaciju koju je dostavio proizvođač u svom zahtjevu za pokretanje postupka, a može, ako je potrebno, zatražiti dodatne informacije ili pojašnjenja.
   5.   ESB može odbiti zahtjev za pokretanje postupka ako zahtjev ostane nepotpun nakon traženja dodatnih informacija ili pojašnjenja od strane ESB-a na temelju stavka 4. ili ako proizvođač ne udovoljava članku 2. stavku 5. točki (b).
   Članak 5.
   Prethodna procjena materijalnih zahtjeva
   1.   Nakon primitka zahtjeva za pokretanje postupka ESB dostavlja proizvođaču primjerak odgovarajućih materijalnih zahtjeva. Nadalje, ESB dostavlja dokumentaciju u kojoj proizvođač treba navesti kako su njegove mjere usklađene s odgovarajućim materijalnim zahtjevima. Proizvođač ispunjava i vraća ovu dokumentaciju kako bi omogućio ESB-u da izvrši prethodnu procjenu ispunjava li proizvođač odgovarajuće materijalne zahtjeve.
   2.   Ako se od proizvođača koji zahtijeva privremenu akreditaciju za zaštićenu aktivnost s eurom na temelju njegovog nacionalnog prava, zahtijeva upotreba posebnog objekta za uništavanje, i ako nije moguće ove usluge pružiti na mjestu proizvodnje, proizvođač dostavlja informacije o posebnom objektu za uništavanje koji namjerava upotrijebiti uključujući sve pojedinosti o:

               (a)

               odgovarajućim odredbama nacionalnog prava i obrazloženje zbog čega nije moguće smjestiti objekt za uništavanje na mjestu proizvodnje;

               (b)

               posebnom objektu za uništavanje koji proizvođač namjerava upotrijebiti;

               (c)

               zaštićenom elementu (zaštićenim elementima) eura koje proizvođač predlaže uništiti u posebnom objektu za uništavanje;

               (d)

               sigurnosnim mjerama predloženim za zaštitu zaštićenog elementa (zaštićenih elemenata) eura tijekom čitavog postupka prijevoza u objekt i iz objekta te uništavanja u objektu.

         3.   ESB procjenjuje informacije i dokumentaciju iz stavka 1. i 2. koju je dostavio proizvođač i može zahtijevati dodatne informacije ili pojašnjenja. ESB može odbiti svaki zahtjev za privremenu akreditaciju koji ostane nepotpun nakon ESB-ovog zahtjeva za dodatnim informacijama ili pojašnjenjima ili koji nije u skladu s ovim člankom.
   Članak 6.
   Dodjela privremene akreditacije
   1.   ESB može proizvođaču dodijeliti privremenu akreditaciju pod uvjetom da je proizvođač uspješno dokazao, prije započinjanja zaštićene aktivnosti s eurom i/ili aktivnosti s elementima eura, da je uspostavio postupke i infrastrukturu potrebnu za ispunjavanje odgovarajućih zahtjeva za akreditaciju na mjestu proizvodnje.
   2.   ESB provodi inspekcije u skladu s člankom 9. radi procjene ispunjava li proizvođač zahtjeve za akreditaciju.
   3.   Proizvođač koji zahtijeva privremenu akreditaciju za planiranu zaštićenu aktivnost s eurom najprije se ispituje radi utvrđivanja ispunjava li sigurnosne zahtjeve. Dok proizvođač uspješno ne prođe sigurnosnu inspekciju, neće započeti niti jedna druga inspekcija.
   Članak 7.
   Pretvaranje privremene akreditacije u akreditaciju
   ESB može pretvoriti privremenu akreditaciju proizvođača u akreditaciju, pod uvjetom da je proizvođač uspješno prošao odgovarajuće inspekcije tijekom proizvodnje i da je na taj način dokazao da je tijekom stvarnog obavljanja odgovarajuće zaštićene aktivnosti s eurom i/ili aktivnosti s elementima eura uspostavio zahtijevane postupke i infrastrukture te da u stvarnosti ispunjava odgovarajuće zahtjeve za akreditaciju na mjestu proizvodnje.
   Članak 8.
   Pretvaranje akreditacije u privremenu akreditaciju
   ESB može pretvoriti akreditaciju proizvođača u privremenu akreditaciju ako proizvođač nije proizvodio na temelju službene narudžbe ESB-a ili NSB-a tijekom neprekidnog razdoblja od 36 mjeseci.
   ODJELJAK III.

      INSPEKCIJE I POSEBNE SIGURNOSNE PROVJEREOD STRANE NSB-a

   Članak 9.
   Inspekcije
   1.   ESB pomoću inspekcija procjenjuje ispunjava li proizvođač odgovarajuće zahtjeve za akreditaciju. Ove inspekcije mogu biti izravne ili neizravne.
   2.   Neizravna inspekcija (neizravne inspekcije) provode se u vezi s dokumentacijom koju je dostavio proizvođač, a koja je bitna za procjenu ispunjava li proizvođač zahtjeve za akreditaciju.
   3.   Izravna inspekcija (izravne inspekcije) procjenjuju ispunjava li proizvođač odgovarajuće materijalne zahtjeve na mjestu proizvodnje, posebno u odnosu na sigurnosne zahtjeve i zahtjeve kvalitete. ESB može odlučiti provesti takve izravne inspekcije kad smatra potrebnim, ali najmanje svakih 36 mjeseci u odnosu na materijalne zahtjeve sigurnosti i kvalitete za aktivnosti s elementima eura i/ili zaštićene aktivnosti s eurom.
   4.   Izravne inspekcije u odnosu na materijalne sigurnosne zahtjeve i zahtjeve kvalitete mogu se unaprijed najaviti. Izravne inspekcije u odnosu na sigurnosne zahtjeve i zahtjeve kvalitete koje su najavljene započinju na dan koji su međusobno dogovorili proizvođač i ESB. Kad proizvođač započne obavljati zaštićenu aktivnost s eurom i/ili aktivnost s elementima eura, izravne inspekcije sigurnosti i kvalitete mogu biti i nenajavljene.
   5.   Najkasnije 10 radnih dana prije dana započinjanja najavljene izravne inspekcije, ESB može dostaviti proizvođaču prethodnu dokumentaciju u vezi s izravnom inspekcijom koju proizvođač treba ispuniti. Proizvođač vraća takvu dokumentaciju ESB-u najkasnije pet radnih dana prije dana kada bi izravna inspekcija trebala započeti.
   6.   Ako se od proizvođača zahtijeva upotreba posebnog objekta za uništavanje u skladu s njegovim nacionalnim pravom, tim za izravnu inspekciju može također posjetiti ovaj objekt kako bi procijenio jesu li mjere koje je predložio proizvođač dovoljne da bi zaštitile integritet predmetnih zaštićenih elemenata eura.
   Članak 10.
   Nalaz i inspekcijsko izvješće
   1.   Ako se utvrdi bilo koji slučaj neispunjavanja odgovarajućih zahtjeva za vrijeme trajanja inspekcije, ESB šalje proizvođaču nalaz u kojem se navodi slučaj (slučajevi) konkretnog neispunjavanja zahtjeva unutar sljedećih rokova:

               (a)

               15 radnih dana od dana kada je dovršena odgovarajuća izravna inspekcija;

               (b)

               40 radnih dana nakon primitka bilo koje odgovarajuće dokumentacije od strane ESB-a vezano uz neizravnu inspekciju, posebno u odnosu na trajne obveze utvrđene u članku 12.,

               (c)

               15 radnih dana nakon što ESB zaprimi izvješće NSB-a kada su provedene posebne sigurnosne provjere od strane NSB-a sukladno članku 11.

         2.   U roku od 15 dana od primitka nalaza proizvođač može u pisanom obliku dostaviti ESB-u svoje komentare i pojedinosti svake mjere ili poboljšanja koje namjerava provesti vezano uz sadržaj nalaza.
   3.   ESB priprema nacrt izvješća o inspekciji u roku od 25 radnih dana od: (a) završetka inspekcije, kada nije utvrđen slučaj neispunjavanja zahtjeva; (b) primitka pisanih komentara proizvođača na nalaz od strane ESB-a; ili (c) isteka roka za dostavu takvih komentara, ako komentari nisu dostavljeni. Ovaj nacrt inspekcijskog izvješća uključuje i nalaz inspekcije i odgovarajuće komentare koje je dostavio proizvođač. Nacrt inspekcijskog izvješća također sadrži zaključke o tome ispunjava li proizvođač zahtjeve za akreditaciju.
   4.   U roku od 15 radnih dana od primitka nacrta inspekcijskog izvješća proizvođač može u pisanom obliku dostaviti ESB-u svoje komentare i pojedinosti svake mjere ili poboljšanja koje namjerava provesti u odnosu na sadržaj nacrta inspekcijskog izvješća. Nakon primitka komentara proizvođača ili nakon isteka roka za davanje takvih komentara, ESB, u roku od 30 radnih dana, izrađuje konačno inspekcijsko izvješće i dostavlja ga odgovarajućem proizvođaču.
   5.   Moguće je provesti i dodatne izravne inspekcije kako bi se provjerilo ispunjava li proizvođač nakon provedbe takvih mjera ili poboljšanja odgovarajuće zahtjeve za akreditaciju. Dodatne izravne inspekcije mogu odgoditi finalizaciju inspekcijskog izvješća.
   6.   U slučaju značajnog nepoštivanja zahtjeva za akreditaciju koji zahtijevaju hitnu odluku ESB-a i za koje se razumno može pretpostaviti da će opravdati donošenje odluke o suspenziji sukladno članku 17. ili odluke o oduzimanju akreditacije sukladno članku 18., ESB može odlučiti skratiti postupak opisan u stavcima 1., 2. i 3. pri čemu proizvođač ima najviše pet radnih dana za dostavu komentara na odgovarajuće neispunjavanje zahtjeva. ESB je dužan obrazložiti razloge za takvu hitnost.
   7.   ESB može odlučiti produžiti rokove navedene u ovom članku.
   Članak 11.
   Posebne sigurnosne provjere od strane NSB-a
   1.   Svaki NSB koji je dostavio službenu narudžbu za proizvodnju euronovčanica može, u vezi s takvom narudžbom, provesti provjere zaliha i provjere uništavanja zaštićenih elemenata eura na mjestu proizvodnje gdje se euronovčanice proizvode ili na bilo kojem drugom mjestu proizvodnje gdje se proizvode, obrađuju, čuvaju ili uništavaju elementi za te euronovčanice.
   2.   NSB iz stavka 1. može također provoditi provjere prijevoza euronovčanica i papira za euronovčanice.
   3.   NSB šalje pisano izvješće ESB-u u roku od tri radna dana od dovršetka provjera ako je utvrđeno da proizvođač krši pravila ESB-a u vezi s prijevozom, utvrđena materijalnim zahtjevima, ili ako je otkrivena neusklađenost tijekom provjera zaliha ili provjera uništavanja.
   4.   ESB može imenovati poseban tim za izravnu sigurnosnu inspekciju radi provođenja izravnih inspekcija na mjestu proizvodnje kako bi se provjerile povrede ili neusklađenosti koje je utvrdio NSB. O svakom nalazu ESB-a utemeljenom na rezultatima posebnog tima za sigurnosnu inspekciju izvješćuje se sukladno članku 10.
   ODJELJAK IV.

      TRAJNE OBVEZE

   Članak 12.
   Trajne obveze akreditiranih proizvođača
   1.   Akreditirani proizvođač dostavlja ESB-u primjerak odgovarajućeg certifikata iz članka 4. stavka 3. za odgovarajuće mjesto proizvodnje svaki put kad je takav certifikat obnovljen ili je promijenjen, i to unutar tri mjeseca od odgovarajućeg datuma obnove ili promjene.
   2.   Akreditirani proizvođač odmah izvješćuje ESB ako je bilo koji od zahtijevanih certifikata oduzet.
   3.   Akreditirani proizvođač odmah izvješćuje ESB pisanim putem o bilo kojem od sljedećeg:

               (a)

               o pokretanju postupka likvidacije ili reorganizacije proizvođača odnosno bilo kojem sličnom postupku;

               (b)

               o imenovanju likvidatora, stečajnog upravitelja, upravitelja ili slične osobe u odnosu na proizvođača;

               (c)

               o namjeri sklapanja podugovora ili uključivanja trećih osoba u aktivnosti s elementima eura ili zaštićene aktivnosti s eurom za koje je proizvođaču dodijeljena akreditacija;

               (d)

               o svakoj promjeni mjera na mjestu proizvodnje koja nastupi nakon što je akreditacija dodijeljena i koja utječe ili može utjecati na ispunjavanje odgovarajućih zahtjeva za akreditaciju, uključujući promjene pojedinosti na temelju članka 5. stavka 2. točaka (a) do (d);

               (e)

               o svakoj namjeri promjene kontrole nad akreditiranim proizvođačem ili promjeni njegove vlasničke strukture;

               (f)

               o proteku neprekidnog razdoblja od 34 mjeseca od njegove posljednje proizvodnje.

         4.   Akreditirani proizvođač ne smije prenijeti ili ustupiti svoje akreditacije trećim osobama, uključujući društva kćeri i povezana društva.
   5.   Akreditirani proizvođač ne smije prenijeti niti jedan dio zaštićene aktivnosti s eurom ili aktivnosti s elementima eura ili bilo koji zaštićeni element eura ili element eura na drugo mjesto koje je u vlasništvu, u najmu ili na drugi način pod kontrolom proizvođača, osim ako je tom mjestu dodijeljena odgovarajuća akreditacija u skladu s člankom 2. i ako je ESB dao prethodnu pisanu suglasnost za prijenos.
   6.   Akreditirani proizvođač ne smije eksternalizirati niti prenijeti bilo koji dio zaštićene aktivnosti s eurom ili aktivnosti s elementima eura ili bilo koji zaštićeni element eura ili element eura trećoj osobi, uključujući proizvođačeva društva kćeri i povezana društva, osim ako je toj trećoj osobi dodijeljena odgovarajuća akreditacija u skladu s člankom 2. i ako je ESB dao prethodni pisani pristanak za eksternalizaciju ili prijenos.
   7.   Za eksternalizaciju bilo kojeg dijela zaštićene aktivnosti eura ili aktivnosti s elementima eura na drugo mjesto proizvodnje od strane akreditiranog proizvođača zahtijeva se prethodna pisana suglasnost ESB-a.
   8.   Proizvođač koji ima privremenu akreditaciju dužan je odmah izvijestiti ESB kada primi službenu narudžbu za proizvodnju od drugog akreditiranog proizvođača, NSB-a ili ESB-a, tako da se što je prije moguće mogu provesti odgovarajuće inspekcije. Obavijest uključuje informaciju o službenoj narudžbi za proizvodnju i datum planiranog početka i završetka proizvodnje.
   9.   Proizvođač koji ima privremenu akreditaciju dostavlja ESB-u informacije o okolišnim, zdravstvenim i sigurnosnim aspektima sukladno odgovarajućim materijalnim zahtjevima.
   10.   Ako je akreditirani proizvođač tiskara, tada dogovara provođenje analiza kemijskih tvari gotovih euronovčanica i izvješćuje ESB u skladu s odgovarajućim okolišnim te zdravstvenim i sigurnosnim zahtjevima te zahtjevima zaštite.
   11.   Akreditirani proizvođač mora materijalne zahtjeve čuvati kao povjerljive.
   Članak 13.
   Trajne obveze ESB-a
   ESB izvješćuje akreditirane proizvođače o ažuriranim materijalnim zahtjevima koji se odnose na zaštićene aktivnosti s eurom i/ili aktivnosti s elementima eura za koje im je dodijeljena akreditacija ili privremena akreditacija.
   ODJELJAK V.

      POSLJEDICE NEISPUNJAVANJA ZAHTJEVA

   Članak 14.
   Slučajevi neispunjavanja zahtjeva
   1.   Svako od sljedećih postupanja proizvođača predstavlja slučaj neispunjavanja zahtjeva:

               (a)

               neispunjavanje odgovarajućih zahtjeva za akreditaciju;

               (b)

               neprovođenje poboljšanja dogovorenih s ESB-om;

               (c)

               odbijanje davanja neposrednog pristupa mjestu proizvodnje timu za izravnu inspekciju ili osoblju imenovanom od strane ESB-a radi provjere zaliha, provjere uništavanja ili provjere prijevoza;

               (d)

               dostavljanje ESB-u lažnih ili obmanjujućih izjava ili krivotvorenih dokumenata i, ako je primjenjivo, NSB-u, sukladno bilo kojem postupku prema ovoj Odluci;

               (e)

               povreda obveze čuvanja sadržaja materijalnih zahtjeva kao povjerljivih.

         2.   Proizvođač koji ne ispunjava zahtjeve obavještava se o svakom slučaju neispunjavanja odgovarajućih zahtjeva za akreditaciju u skladu s člankom 10. stavkom 4. ili na drugi način. Svaki slučaj neispunjavanja zahtjeva mora se ispraviti u dogovorenom roku. Ovaj rok je razmjeran ozbiljnosti neispunjavanja zahtjeva.
   3.   Značajno neispunjavanje zahtjeva je slučaj koji ima ili je imao neposredan i ozbiljan negativan utjecaj na sigurnost zaštićene aktivnosti s eurom i/ili neposredan i ozbiljan negativan utjecaj na aspekte kvalitete, okolišne ili zdravstvene i sigurnosne aspekte aktivnosti s elementima eura.
   4.   ESB može proizvođaču izdati preporuke koje predstavljaju prijedlog poboljšanja mjera koje su u skladu sa zahtjevima za akreditaciju.
   Članak 15.
   Odluke ESB-a o neispunjavanju zahtjeva
   1.   Svaku od odluka iz članaka 16. do 18. i članka 20. ESB donosi u pisanom obliku. U odlukama se navodi:

               (a)

               slučaj neispunjavanja zahtjeva i komentari koje je dostavio proizvođač, ako je primjenjivo;

               (b)

               mjesto proizvodnje, zaštićeni element eura i/ili element eura i zaštićena aktivnost s eurom i/ili aktivnost s elementima eura na koju se odluka odnosi;

               (c)

               dan kada odluka stupa na snagu;

               (d)

               rok za otklanjanje slučaja neispunjavanja zahtjeva ako je primjenjivo;

               (e)

               obrazloženje odluke.

         2.   U svim slučajevima kada ESB donosi odluku sukladno člancima 16. do 18. i članku 20. ta je odluka razmjerna ozbiljnosti neispunjavanja zahtjeva i evidenciji proizvođača u vezi s nastajanjem i ispravljanjem bilo kojeg slučaja neispunjavanja zahtjeva.
   3.   ESB može obavijestiti nacionalne središnje banke i sve akreditirane proizvođače o svakoj odluci donesenoj sukladno ovom članku, njezinu opsegu i trajanju, te u tom slučaju navodi da će nacionalne središnje banke biti obaviještene o svakoj daljnjoj promjeni u statusu proizvođača.
   Članak 16.
   Upozorenje
   1.   ESB može izdati upozorenje u odnosu na bilo kojeg akreditiranog proizvođača u slučaju:

               (a)

               značajnog neispunjavanja zahtjeva u odnosu na sigurnosne aspekte zaštićene aktivnosti s eurom ili kvalitativne, okolišne ili zdravstvene i sigurnosne aspekte aktivnosti s elementima eura;

               (b)

               ponavljajućeg obrasca slučajeva neispunjavanja zahtjeva;

               (c)

               neizvršavanja pravovremenog i stvarnog ispravka bilo kojeg slučaja neispunjavanja zahtjeva.

         2.   ESB uzima u obzir sva odgovarajuća obrazloženja koja je dostavio proizvođač.
   3.   Upozorenjem se može također utvrditi da se primjenjuju članci 17. i 18. ako neispunjavanje zahtjeva nije otklonjeno unutar određenog roka.
   4.   Ako ESB procijeni da samo upozorenje ne bi bilo opravdano zbog ozbiljnosti utvrđenog slučaja neispunjavanja zahtjeva, može donijeti odluku sukladno članku 17. ili 18.
   Članak 17.
   Odluka o suspenziji u odnosu na nove narudžbe
   1.   ESB može donijeti odluku o suspenziji u odnosu na akreditiranog proizvođača na temelju koje proizvođač može dovršiti svaku proizvodnu narudžbu koja je u tijeku, ali ne može primiti nove narudžbe dok odluka o suspenziji ne bude ukinuta. Odluka o suspenziji može se donijeti u slučaju:

               (a)

               značajnog neispunjavanja zahtjeva s neposrednim i ozbiljnim negativnim utjecajem na sigurnost zaštićene aktivnosti s eurom i ako je proizvođač bio u mogućnosti dokazati da nije došlo do gubitka ili krađe zaštićenih elemenata eura ili neovlaštene objave informacija koji bi mogli štetiti integritetu zaštićenih elemenata eura;

               (b)

               ako proizvođač nije otklonio neispunjavanje zahtjeva navedeno u upozorenju.

         2.   ESB uzima u obzir sva odgovarajuća obrazloženja koja je dostavio proizvođač.
   3.   Odlukom o suspenziji može se također utvrditi da se primjenjuje članak 18. ako neispunjavanje zahtjeva nije otklonjeno unutar određenog roka.
   4.   Ako ESB procijeni da sama odluka o suspenziji ne bi bila opravdana zbog ozbiljnosti utvrđenog slučaja neispunjavanja zahtjeva, ESB može donijeti odluku o oduzimanju akreditacije sukladno članku 18.
   5.   Odluka o privremenom oduzimanju može biti stavljena van snage ako su svi odgovarajući slučajevi neispunjavanja zahtjeva ispravljeni i ako ih je inspekcija procijenila kao ispravljene.
   Članak 18.
   Oduzimanje akreditacije
   1.   ESB može donijeti odluku o oduzimanju akreditacije:

               (a)

               ako se proizvođač ne pridržava odluke o suspenziji;

               (b)

               ako proizvođač ne postupa sukladno članku 19.;

               (c)

               u slučaju neispunjavanja zahtjeva da odmah obavijesti ESB o svakoj okolnosti iz članka 12. stavka 3. točaka (c) do (f);

               (d)

               u slučaju zahtjeva akreditiranog proizvođača za prijenos čitave ili dijela zaštićene aktivnosti s eurom i/ili aktivnosti s elementima eura na novo mjesto proizvodnje. Navedeno oduzimanje akreditacije obuhvaća staro mjesto proizvodnje s kojeg se odgovarajuća aktivnost prenosi;

               (e)

               u slučaju zahtjeva akreditiranog proizvođača za povlačenje njegove privremene akreditacije ili akreditacije.

         2.   ESB može donijeti odluku o oduzimanju akreditacije kada procijeni da je takvo oduzimanje razmjerno:

               (a)

               ozbiljnosti slučaja (slučajeva) neispunjavanja zahtjeva;

               (b)

               značaju stvarnog ili mogućeg gubitka, krađe ili bilo koje posljedične financijske štete ili štete povezane s narušavanjem ugleda zbog neovlaštene objave informacija povezanih sa zaštićenim elementima eura;

               (c)

               prikladnosti odgovora proizvođača, njegovih svojstava i sposobnosti da ublaži nepoštivanje.

         3.   ESB uzima u obzir sva odgovarajuća obrazloženja koja je dostavio odnosni proizvođač.
   4.   Kada bi proizvođačevo posjedovanje zaštićenih elemenata eura nakon oduzimanja akreditacije moglo dovesti u opasnost integritet euronovčanica kao sredstva plaćanja, ESB može zahtijevati od proizvođača da poduzme mjere, kao što su isporuka ESB-u ili NSB-u određenih zaštićenih elemenata eura ili njihovo uništavanje, kako bi se osiguralo da proizvođač ne posjeduje takve zaštićene elemente eura nakon što oduzimanje akreditacije stupi na snagu.
   5.   U odluci o oduzimanju akreditacije navodi se datum nakon kojega proizvođač može ponovno podnijeti zahtjev za privremenu akreditaciju. Navedeni datum određuje se na temelju okolnosti koje su dovele do oduzimanja i najmanje godinu dana nakon datuma odluke o oduzimanju akreditacije.
   Članak 19.
   Neposredan prestanak zaštićenih aktivnosti s eurom
   1.   U posebnim okolnostima, kada je utvrđeno značajno neispunjavanje zahtjeva koje može dovesti do gubitka ili krađe zaštićenih elemenata eura ili neovlaštene objave informacija koje bi mogle štetiti integritetu euronovčanica kao sredstva plaćanja, osim ako nije poduzeta neposredna aktivnost radi otklanjanja, tim za izravnu inspekciju može zahtijevati od proizvođača koji ne ispunjava zahtjeve da prestane s odgovarajućom zaštićenom aktivnošću s eurom s neposrednim učinkom dok se ne otkloni neispunjavanje zahtjeva. U takvom slučaju, proizvođač ne smije nastaviti ovu aktivnost bez prethodne pisane suglasnosti ESB-a.
   2.   Navedeni proizvođač dostavlja ESB-u informacije o bilo kojem drugom proizvođaču koji može, kao klijent ili dobavljač, biti neizravno pod utjecajem prestanka zaštićene aktivnost s eurom ili aktivnosti s elementima eura. Tim za izravnu inspekciju može također zahtijevati od akreditiranog proizvođača poduzimanje mjera iz članka 18. stavka 4. kako bi se osiguralo da ne posjeduje navedene zaštićene elemente eura za vrijeme za koje je prestala zaštićena aktivnost s eurom.
   3.   Ako je zaštićena aktivnost s eurom akreditiranog proizvođača prestala na temelju stavka 1., ESB obavještava potencijalno uključene proizvođače treće osobe iz stavka 2. i u svakom takvom slučaju navodi da će potencijalno uključeni proizvođači treće osobe biti obaviješteni o promjeni statusa proizvođača.
   4.   Što je prije moguće, nakon što je ESB-ov tim za izravnu inspekciju zahtijevao prestanak zaštićene aktivnosti s eurom i bez utjecaja na bilo koju drugu odluku donesenu sukladno člancima 16. do 18., ESB odmah prestaje s takvim prestankom ako naknadna inspekcija zaključi da je odgovarajuće neispunjavanje zahtjeva otklonjeno.
   Članak 20.
   Novčane kazne u slučaju neusklađenosti u količini euronovčanica ili papira za novčanice
   1.   Proizvođač koji proizvodi papir za euronovčanice ili euronovčanice obavještava ESB, u skladu s materijalnim zahtjevima sigurnosti, o svakoj neusklađenosti u kvaliteti papira za euronovčanice ili u količini djelomično ili u cijelosti tiskanih euronovčanica utvrđenih tijekom bilo koje zaštićene aktivnosti s eurom na akreditiranom mjestu proizvodnje.
   2.   Ako proizvođač utvrdi neusklađenost u količini papira za euronovčanice ili u količini djelomično ili u cijelosti tiskanih euronovčanica tijekom zaštićene aktivnosti s eurom na akreditiranom mjestu proizvodnje i ne izvijesti u skladu s materijalnim zahtjevima za sigurnost, a ESB je obaviješten drugim sredstvima o neusklađenosti, ESB izriče proizvođaču novčanu kaznu od najmanje 50 000 EUR. Ako odgovarajuća nominalna vrijednost neusklađenosti prelazi 50 000 EUR, ESB izriče proizvođaču novčanu kaznu jednaku nominalnoj vrijednosti, do najviše kazne od 500 000 EUR.
   3.   Ako proizvođač izvijesti ESB o neusklađenosti u količini papira za euronovčanice ili količinama djelomično ili u cijelosti tiskanih euronovčanica utvrđenoj tijekom zaštićene aktivnosti s eurom na akreditiranom mjestu proizvodnje, ali tada ne utvrdi i ne obavijesti ESB o razlogu neusklađenosti u roku utvrđenom materijalnim zahtjevima sigurnosti, ESB razmatra izricanje minimalne novčane kazne od 50 000 EUR. Ako odgovarajuća nominalna vrijednost neusklađenosti prelazi 50 000 EUR, ESB izriče proizvođaču novčanu kaznu jednaku nominalnoj vrijednosti, do najviše kazne od 500 000 EUR.
   4.   Ako proizvođač ne utvrdi neusklađenost u količini papira za euronovčanice ili količini djelomično ili u cijelosti tiskanih euronovčanica tijekom zaštićene aktivnosti s eurom na akreditiranom mjestu proizvodnje, a neusklađenost je utvrđena i ESB je obaviješten drugim sredstvima, ESB izriče proizvođaču novčanu kaznu od najmanje 50 000 EUR. Ako odgovarajuća nominalna vrijednost neusklađenosti prelazi 50 000 EUR, ESB izriče proizvođaču novčanu kaznu jednaku nominalnoj vrijednosti, do najviše kazne od 500 000 EUR.
   5.   Ozbiljnost neusklađenosti razmatra se u svakom pojedinom slučaju kada se odlučuje o visini novčane kazne i opravdava novčana kazna iznad ili ispod iznosa od 50 000 EUR. Ozbiljnost neusklađenosti dokazuje se odgovarajućom nominalnom vrijednošću odgovarajuće neusklađenosti. Novčana kazna ni u kojem slučaju ne prelazi 500 000 EUR.
   6.   Odluke o novčanim kaznama donose se u skladu s postupcima utvrđenim u Uredbi (EZ) br. 2532/98 i Uredbi (EZ) br. 2157/1999 Europske središnje banke od 23. rujna 1999. o ovlastima Europske središnje banke za izricanje sankcija (ESB/1999/4) (5). Osim novčanih kazni, ESB može odlučiti izdati upozorenje ili oduzeti ili suspendirati privremenu akreditaciju ili akreditaciju.
   Članak 21.
   Postupak preispitivanja
   1.   ESB procjenjuje svaki zahtjev i informaciju koju je dostavio proizvođač u vezi s ovom Odlukom i obavještava proizvođača pisanim putem o svojoj odluci da prihvati ili odbije zahtjev ili o važenju informacija primljenih u roku od 50 radnih dana od primitka:

               (a)

               zahtjeva za pokretanje postupka; ili

               (b)

               svake dodatne informacije ili pojašnjenja koja zahtijeva ESB.

         2.   Ako je ESB donio odluku:

               (a)

               o odbijanju zahtjeva za pokretanje bilo kojeg postupka akreditacije;

               (b)

               o odbijanju: i. izdavanja privremene akreditacije; ii. pretvaranja privremene akreditacije u akreditaciju; ili iii. pretvaranja akreditacije u privremenu akreditaciju;

               (c)

               pretvaranja akreditacije iz starog režima u privremenu akreditaciju ili akreditaciju;

               (d)

               sukladno člancima 16. do 19.,

         proizvođač može u roku od 30 radnih dana od obavijesti o toj odluci podnijeti Upravnom vijeću pisani zahtjev za preispitivanje odluke. Proizvođač navodi razloge za takav zahtjev kao i sve dodatne informacije.
   3.   Preispitivanje nema odgodni učinak. Upravno vijeće može odgoditi primjenu odluke koja se preispituje ako proizvođač to izričito traži u svom zahtjevu i za to navede razloge.
   4.   Upravno vijeće preispituje odluku u odnosu na zahtjev za preispitivanje proizvođača. Ako Upravno vijeće smatra da je odluka protivna ovoj Odluci, Upravno vijeće određuje da se predmetni postupak ponovno provede ili donosi konačnu odluku. U suprotnom, zahtjev proizvođača za preispitivanje odbija se. Proizvođač se u pisanom obliku obavještava o ishodu preispitivanja u roku od 60 radnih dana od dana primitka zahtjeva za preispitivanje. U odluci Upravnog vijeća navode se razlozi na kojima je odluka utemeljena.
   5.   Sud Europske unije isključivo je nadležan za svaki spor između ESB-a i proizvođača u vezi s ovom Odlukom. Ako je postupak preispitivanja na raspolaganju temeljem stavka 2., proizvođač očekuje odluku ESB-a o preispitivanju prije podnošenja predmeta Sudu. Rokovi utvrđeni u Ugovoru počinju teći od primitka odluke o preispitivanju.
   6.   Odstupajući od stavaka 1. do 4., postupak preispitivanja za odluke o novčanim kaznama prema članku 20. provodi se u skladu s postupkom utvrđenim Uredbom (EZ) br. 2532/98 i Uredbom (EZ) br. 2157/1999 (ESB/1999/4).
   Članak 22.
   Registar akreditacija ESB-a
   1.   ESB vodi registar akreditacija:

               (a)

               u kojem se navode svi proizvođači kojima je dodijeljena privremena akreditacija ili akreditacija;

               (b)

               u kojem se, u vezi sa svakim mjestom proizvodnje, navodi zaštićena aktivnost s eurom i/ili aktivnost s elementima eura, zaštićeni elementi eura i elementi eura za koje je dodijeljena privremena akreditacija ili akreditacija.

         2.   ESB stavlja na raspolaganje informacije iz registra akreditacija svim nacionalnim središnjim bankama, budućim nacionalnim središnjim bankama Eurosustava i akreditiranim proizvođačima. ESB redovno ažurira registar akreditacija u skladu s informacijama koje dostavljaju akreditirani proizvođači i nacionalne središnje banke na temelju ove Odluke. Radi redovnog ažuriranja registra akreditacija, ESB može prikupljati od akreditiranih proizvođača, nacionalnih središnjih banaka i budućih nacionalnih središnjih banaka Eurosustava daljnje odgovarajuće informacije koje ESB smatra potrebnim za održavanje točnosti i ispravnosti informacija u registru akreditacija.
   3.   Ako ESB donosi odluku o suspenziji na temelju članka 17., tada bilježi opseg i trajanje mjere te sve promjene statusa proizvođača vezano uz njegov naziv, mjesto proizvodnje i zaštićene elemente eura, elemente eura, zaštićene aktivnosti s eurom i aktivnosti s elementima eura u skladu s uvjetima takve odluke o suspenziji.
   4.   Ako ESB donese odluku o oduzimanju akreditacije sukladno članku 18., tada briše naziv proizvođača, mjesto proizvodnje, zaštićeni element eura i zaštićenu aktivnost s eurom i/ili element eura i aktivnost s elementima eura iz registra akreditacija u skladu s uvjetima odluke o oduzimanju akreditacije.
   ODJELJAK VI.

      IZMJENA, PRIJELAZNE I ZAVRŠNE ODREDBE

   Članak 23.
   Izmjena
   Članak 1. točka (c) Odluke ESB/2008/3 zamjenjuje se sljedećim:

               „(c)

               ‚zaštićeni elementi eura’ znači elementi navedeni u sigurnosnim pravilima, uključujući euronovčanice koje: (a) su u optjecaju, (b) se izrađuju kako bi zamijenile euronovčanice u optjecaju ili (c) su povučene iz optjecaja zajedno sa svojim dijelovima i povezanim informacijama, koje zahtijevaju sigurnosnu zaštitu jer bi njihov gubitak, krađa ili neovlaštena objava mogli naštetiti integritetu euronovčanica kao sredstva plaćanja;”.

         Članak 24.
   Stavljanje izvan snage
   Odluke ESB/2008/3, ESB/2010/22 i ESB/2011/8 stavljaju se izvan snage na dan naveden u članku 26. stavku 3. Upućivanja na odluke ESB/2008/3, ESB/2010/22 i ESB/2011/8 smatraju se upućivanjima na ovu Odluku.
   Članak 25.
   Prijelazne odredbe
   1.   Proizvođači s akreditacijama iz starog režima ovlašteni su obavljati zaštićene aktivnosti s eurom i/ili aktivnosti s elementima eura do dana navedenog u članku 26. stavku 3.
   2.   Dva mjeseca prije datuma navedenog u članku 26. stavku 3. proizvođači s akreditacijama iz starog režima obavještavaju ESB jesu li obavljali zaštićenu aktivnost s eurom i/ili aktivnost s elementima eura u proteklih 36 mjeseci.
   3.   Akreditacije iz starog režima dodijeljene na temelju odluka ESB-a o akreditaciji stavljenih izvan snage pretvaraju se u skladu sa stavcima 4. i 5. ili istječu nakon datuma navedenog u članku 26. stavku 3. neovisno o preostalom razdoblju važenja ili stalnom statusu.
   4.   Akreditacije proizvođača s važećom zaštitnom akreditacijom, akreditacijom kvalitete, okolišnom te zdravstvenom i sigurnosnom akreditacijom koji je tijekom 36 mjeseci prije datuma navedenog u članku 26. stavku 3. izrađivao zaštićene elemente eura i/ili sirovinu za euronovčanice u skladu s ESB-ovim odlukama o akreditaciji koje su stavljene izvan snage pretvaraju se u akreditacije u skladu s člankom 7. ove Odluke i odgovarajućim zahtjevima za akreditaciju iz tog članka.
   5.   Akreditacije proizvođača s važećom zaštitnom akreditacijom, akreditacijom kvalitete, okolišnom te zdravstvenom i sigurnosnom akreditacijom koji tijekom 36 mjeseci prije datuma navedenog u članku 26. stavku 3. nije proizvodio zaštićene elemente eura i/ili sirovine za euronovčanice u skladu s ESB-ovim odlukama o akreditaciji koje su stavljene izvan snage pretvaraju se u privremene akreditacije u skladu s člankom 8. ove Odluke i odgovarajućim zahtjevima za akreditaciju iz tog članka.
   6.   Svi započeti postupci ili postupci u tijeku temeljem odluka ESB-a o akreditaciji koje su stavljene izvan snage u vezi s akreditacijama iz starog režima, a posebno:

               (a)

               započete ili daljnje sigurnosne inspekcije, uključujući revizije kvalitete ili prethodne revizije kvalitete;

               (b)

               dodjela akreditacije (akreditacija);

               (c)

               izdavanje upozorenja, odluka o suspenziji ili odluka o oduzimanju akreditacije (akreditacija); ili

               (d)

               preispitivanje radnji ili odluka na temelju podstavaka (a) do (c),

         dovršit će se u skladu s odredbama odluka ESB-a o akreditaciji za razdoblje do dana navedenog u članku 26. stavku 3.
   7.   Za euronovčanice izrađene od 2016. nadalje, nacionalne središnje banke neće potvrditi niti jednu tiskanu euronovčanicu s kemijskim tvarima koje premašuju granične vrijednosti navedene u okolišnim, zdravstvenim i sigurnosnim zahtjevima.
   Članak 26.
   Završne odredbe
   1.   Ova Odluka stupa na snagu sljedećeg dana od dana objave u Službenom listu Europske unije.
   2.   Članci 23. i 25. primjenjuju se sljedećeg dana od dana objave ove Odluke u Službenom listu Europske unije.
   3.   Preostale odredbe ove Odluke primjenjuju se počevši od 12 mjeseci od dana njene objave u Službenom listu Europske unije.
   Članak 27.
   Adresati
   Ova je Odluka upućena proizvođačima zaštićenih elemenata eura i elemenata eura i nacionalnim središnjim bankama, kad ove potonje obavljaju provjeru zaliha, provjeru uništavanja ili provjeru prijevoza.

      Sastavljeno u Frankfurtu na Majni 20. prosinca 2013.

            Predsjednik ESB-a

         Mario DRAGHI

      (1)  SL L 318, 27.11.1998., str. 4.

      (2)  SL L 140, 30.5.2008., str. 26.

      (3)  SL L 330, 15.12.2010., str. 14.

      (4)  SL L 176, 5.7.2011., str. 52.

      (5)  SL L 264, 12.10.1999., str. 21.


title: Odluka Vijeća i Komisije (EU, Euratom) 2015/998 od 21. travnja 2015. o sklapanju Sporazuma o stabilizaciji i pridruživanju između Europskih zajednica i njihovih država članica, s jedne strane, i Bosne i Hercegovine, s druge strane

text:
               30.6.2015

               HR

               Službeni list Europske unije

               L 164/548

         ODLUKA VIJEĆA I KOMISIJE (EU, Euratom) 2015/998
   od 21. travnja 2015.
   o sklapanju Sporazuma o stabilizaciji i pridruživanju između Europskih zajednica i njihovih država članica, s jedne strane, i Bosne i Hercegovine, s druge strane
   VIJEĆE EUROPSKE UNIJE I EUROPSKA KOMISIJA,
   uzimajući u obzir Ugovor o funkcioniranju Europske unije, a posebno njegov članak 217. u vezi s člankom 218. stavkom 6. drugim podstavkom točkom (a) i člankom 218. stavkom 8.,
   uzimajući u obzir Ugovor o osnivanju Europske zajednice za atomsku energiju, a posebno njegov članak 101. drugi stavak,
   uzimajući u obzir prijedlog Europske komisije,
   uzimajući u obzir suglasnost Europskog parlamenta (1),
   uzimajući u obzir odobrenje Vijeća dano na temelju članka 101. Ugovora o osnivanju Europske zajednice za atomsku energiju,
   budući da:

               (1)

               Sporazum o stabilizaciji i pridruživanju između Europskih zajednica i njezinih država članica, s jedne strane, i Bosne i Hercegovine s druge strane, („Sporazum”) potpisan je 16. lipnja 2008., podložno njegovom kasnijem sklapanju.

               (2)

               Trgovinske odredbe sadržane u Sporazumu od iznimne su naravi, povezane s politikom koja se provodi u okviru procesa stabilizacije i pridruživanja i za Europsku uniju neće predstavljati presedan u trgovinskoj politici Unije u odnosu na treće zemlje, osim u odnosu na zemlje zapadnog Balkana.

               (3)

               Kao posljedica stupanja na snagu Ugovora iz Lisabona 1. prosinca 2009., Europska unija zamijenila je i naslijedila Europsku zajednicu.

               (4)

               Nakon potpisivanja Sporazuma Republika Hrvatska pristupila je Europskoj uniji 1. srpnja 2013. Kako bi se to odrazilo, potrebna je prilagodba Sporazuma u obliku protokola.

               (5)

               Sporazum bi trebalo odobriti,

         DONIJELI SU OVU ODLUKU:
   Članak 1.
   Sporazum o stabilizaciji i pridruživanju između Europskih zajednica i njezinih država članica, s jedne strane, i Republike Bosne i Hercegovine, s druge strane, prilozi i protokoli priloženi tom Sporazumu, kao i zajedničke izjave i izjava Zajednice priložene Završnom aktu odobravaju se u ime Europske unije i Europske zajednice za atomsku energiju.
   Navedeni tekstovi priloženi su ovoj Odluci.
   Članak 2.
   Predsjednik Vijeća, u ime Unije, daje sljedeću obavijest:

      „Kao posljedica stupanja na snagu Ugovora iz Lisabona 1. prosinca 2009., Europska unija zamijenila je i naslijedila Europsku zajednicu i od tog datuma ostvaruje sva prava i preuzima sve obveze Europske zajednice. Stoga se upućivanja na ‚Europsku zajednicu’ u tekstu Sporazuma smatraju, gdje je to primjereno, upućivanjima na ‚Europsku uniju’.”

   Članak 3.
   1.   Stajalište koje treba zauzeti Unija ili Europska zajednica za atomsku energiju u Vijeću za stabilizaciju i pridruživanje te u Odboru za stabilizaciju i pridruživanje, kada potonjeg Vijeće za stabilizaciju i pridruživanje ovlasti za djelovanje, određuje Vijeće, na prijedlog Komisije ili, prema potrebi, Komisija, u skladu s odgovarajućim odredbama Ugovorâ.
   2.   Vijećem za stabilizaciju i pridruživanje sa strane Unije predsjeda Visoki predstavnik Unije za vanjske poslove i sigurnosnu politiku, u skladu sa svojim zaduženjima na temelju Ugovorâ te u svojstvu predsjednika Vijeća za vanjske poslove. Predstavnik Komisije predsjeda Odborom za stabilizaciju i pridruživanje, u skladu s njegovim poslovnikom.
   3.   Odluku o objavi odluka Vijeća za stabilizaciju i pridruživanje i Odbora za stabilizaciju i pridruživanje u Službenom listu Europske unije donosi, za svaki slučaj posebno, Vijeće ili Komisija, u skladu s odgovarajućim odredbama Ugovorâ.
   Članak 4.
   Predsjednika Vijeća ovlašćuje se da odredi osobe ovlaštene da u ime Europske unije polože akt o odobrenju predviđen člankom 134. Sporazuma. Predsjednik Komisije takav akt o odobrenju polaže u ime Europske zajednice za atomsku energiju.
   Članak 5.
   Ova Odluka stupa na snagu na dan donošenja.

      Sastavljeno u Luxembourgu 21. travnja 2015.

            Za Vijeće

            Predsjednik

         E. RINKĒVIČS

      Sastavljeno u Bruxellesu 30. travnja 2015.

            Za Komisiju

            Predsjednik

         J.-C. JUNCKER

      (1)  SL C 15E, 21.1.2010., str. 159.


               17.10.2017

               HR

               Službeni list Europske unije

               C 349/81

         P8_TA(2015)0356
   Zahtjev za ukidanje imuniteta Béli Kovácsu
   Odluka Europskog parlamenta od 14. listopada 2015. o zahtjevu za ukidanje imuniteta Béli Kovácsu (2014/2044(IMM))
   (2017/C 349/13)

      Europski parlament,

               —

               uzimajući u obzir zahtjev za ukidanje imuniteta Béli Kovácsu u vezi s istragom koju će provesti mađarsko Državno odvjetništvo, koji je 12. svibnja 2014. proslijedio dr. Péter Polt, mađarski glavni državni odvjetnik, i koji je objavljen na plenarnoj sjednici 3. srpnja 2014.; uzimajući u obzir daljnja objašnjenja koja je dr. Polt iznio u svojim pismima od 16. listopada 2014. i 23. ožujka 2015. te razmjenu gledišta s dr. Poltom održanu na sjednici Odbora za pravna pitanja 14. srpnja 2015.,

               —

               nakon saslušanja g. Kovácsa u skladu s člankom 9. stavkom 5. Poslovnika,

               —

               uzimajući u obzir članak 9. Protokola br. 7 o povlasticama i imunitetima Europske unije te članak 6. stavak 2. Akta od 20. rujna 1976. o izboru zastupnika u Europski parlament neposrednim općim izborima,

               —

               uzimajući u obzir presude Suda Europske unije od 12. svibnja 1964., 10. srpnja 1986., 15. i 21. listopada 2008., 19. ožujka 2010., 6. rujna 2011. i 17. siječnja 2013. (1),

               —

               uzimajući u obzir članak 4. stavak 2. mađarskog Temeljnog zakona, članak 10. stavak 2. i članak 12. stavak 1. Zakona LVII. iz 2004. o statusu mađarskih zastupnika u Europskom parlamentu te članak 74. stavke 1. i 3. Zakona XXXVI. iz 2012. o mađarskoj Nacionalnoj skupštini,

               —

               uzimajući u obzir članak 5. stavak 2., članak 6. stavak 1. i članak 9. Poslovnika,

               —

               uzimajući u obzir izvješće Odbora za pravna pitanja (A8-0291/2015),

               A.

               budući da je mađarski glavni državni odvjetnik zatražio ukidanje imuniteta zastupniku u Europskom parlamentu Béli Kovácsu kako bi se, na temelju osnovane sumnje, protiv njega mogla provesti istraga i kako bi se utvrdilo hoće li se protiv njega podići optužnica zbog kaznenog djela špijunaže na štetu institucija Europske unije sukladno članku 261/A Zakona C iz 2012. o mađarskom Kaznenom zakonu; budući da se, sukladno tom članku, osoba koja obavlja obavještajne aktivnosti za državu koja nije članica Europske unije i na štetu Europskog parlamenta, Europske komisije ili Vijeća Europske unije može kazniti u skladu s člankom 261.; budući da u skladu s člankom 261. stavkom 1. osoba koja obavlja obavještajne aktivnosti za stranu silu ili stranu organizaciju na štetu Mađarske čini kazneno djelo kažnjivo zatvorskom kaznom u trajanju od dvije do osam godina;

               B.

               budući da u skladu s člankom 9. Protokola o povlasticama i imunitetima Europske unije zastupnici u Europskom parlamentu na državnom području svoje države članice moraju imati pravo uživati imunitet priznat članovima parlamenta te države članice;

               C.

               budući da u skladu s člankom 4. stavkom 2. mađarskog Temeljnog zakona članovi nacionalnog parlamenta imaju pravo na imunitet; budući da u skladu s člankom 10. stavkom 2. Zakona LVII. iz 2004. o statusu mađarskih zastupnika u Europskom parlamentu zastupnici u Europskom parlamentu imaju jednako pravo na imunitet kao i zastupnici u mađarskom parlamentu; budući da se u skladu s člankom 74. stavkom 1. Zakona XXXVI. iz 2012. o Nacionalnoj skupštini kazneni postupak protiv zastupnika može pokrenuti ili provoditi, a prisilna mjera u okviru kaznenog postupka može primijeniti samo uz prethodnu suglasnost Nacionalne skupštine; budući da u skladu s člankom 74. stavkom 3. istog Zakona zahtjev za ukidanje imuniteta mora podnijeti glavni državni odvjetnik u svrhu pokretanja istrage;

               D.

               budući da je mađarski Vrhovni sud u predmetu Bf.I.2782/2002 presudio da je parlamentarni imunitet ograničen na kazneni postupak te se ne proteže na mjere koje nisu uređene Zakonom o kaznenom postupku, čija je svrha sprečavanje ili otkrivanje kaznenog djela ili ukazivanje na njega;

               E.

               budući da je u skladu s člankom 261/A Zakona C iz 2012. o mađarskom Kaznenom zakonu kazneno djelo za koje se može provesti istraga protiv Béle Kovácsa kažnjivo od 1. siječnja 2014.;

               F.

               budući da su, prema tome, istraga i eventualna naknadna optužnica zbog kojih se traži ukidanje imuniteta ograničene na događaje koji su nastupili nakon 1. siječnja 2014.;

               G.

               budući da je, u skladu sa sudskom praksom mađarskog Vrhovnog suda, prikupljanje dokaza u skladu sa Zakonom CXXV. iz 1995. o nacionalnim sigurnosnim službama prije tog datuma bilo zakonito i nije bilo potrebe za zahtjevom za ukidanje imuniteta;

               H.

               budući da će kaznenu istragu provesti Istražni odjel Državnog odvjetništva; budući da su u skladu s člankom 29. stavkom 1. mađarskog Temeljnog zakona glavni državni odvjetnik i Državno odvjetništvo neovisni, izvršavaju svoje ustavne zadaće neovisno o vanjskim organizacijama i postupaju u skladu s pretpostavkom nevinosti;

               I.

               budući da bi ukidanje imuniteta Béli Kovácsu trebalo podlijegati uvjetima iz članka 9. stavka 6. Poslovnika;

               J.

               budući da u ovom slučaju ne postoji razlog za pretpostavku, odnosno dovoljno ozbiljna i osnovana sumnja, da je zahtjev za ukidanje imuniteta podnesen u vezi s postupcima koji su pokrenuti s namjerom nanošenja političke štete dotičnom zastupniku (fumus persecutionis);

               1.

               odlučuje ukinuti imunitet Béli Kovácsu;

               2.

               nalaže svojem predsjedniku da odmah proslijedi ovu Odluku i izvješće nadležnog odbora nadležnom tijelu Mađarske i Béli Kovácsu.

      (1)  Presuda Suda od 12. svibnja 1964., Wagner/Fohrmann i Krier, 101/63, ECLI:EU:C:1964:28; Presuda Suda od 10. srpnja 1986., Wybot/Faure i drugi, 149/85, ECLI:EU:C:1986:310; Presuda Općeg suda od 15. listopada 2008., Mote/Parlament, T-345/05, ECLI:EU:T:2008:440; Presuda Suda od 21. listopada 2008., Marra/De Gregorio i Clemente, C-200/07 et C-201/07, ECLI:EU:C:2008:579; Presuda Općeg suda od 19. ožujka 2010., Gollnisch/Parlament, T-42/06, ECLI:EU:T:2010:102; Presuda Suda od 6. rujna 2011., Patriciello, C-163/10, ECLI: EU:C:2011:543; Presuda Općeg suda od 17. siječnja 2013., Gollnisch/Parlament, T-346/11 et T-347/11, ECLI:EU:T:2013:23.


title: Odluka Vijeća o osnivanju Skupine za tehničku pomoć

text:
6                     HR                               Službeni list Europske unije                                             01/Sv. 17
31960D1119(01)
19.11.1960.                                    SLUŽBENI LIST EUROPSKIH ZAJEDNICA                                                 1429/60
                                                           ODLUKA VIJEĆA
                                              o osnivanju Skupine za tehničku pomoć
VIJEĆE EUROPSKE EKONOMSKE ZAJEDNICE,                                     (c) proučavanje zahtjeva zemalja u razvoju za pružanjem
                                                                             tehničke pomoći, posebno s ciljem iznalaženja najboljih
budući da raspoloživa sredstva u određenim sektorima ne odgo                načina za njihovo ispunjavanje;
varaju potrebi za tehničkom pomoći, i budući da je stoga
potrebno izbjeći umnožavanje pružanja tehničke pomoći i                  (d) usporedba i, prema potrebi, davanje prijedloga za usklađi
ostvariti učinkovitu primjenu raspoloživih financijskih sredstava            vanje metoda i tehnika koje primjenjuju nacionalne agencije
i ljudskih potencijala;                                                      u području tehničke pomoći;
budući da je potrebno osigurati veću tehničku pomoć zemljama             (e) razmatranje, u kasnijoj fazi, pokretanja zajedničkih mjera u
u razvoju i tražiti najbolje načine za njezino ostvarivanje;                 području tehničke pomoći i davanje prijedloga s tim u vezi;
budući da je korisno usporediti relevantna iskustva, različite           (f) općenito, proučavanje svih problema u okviru opisa aktiv
primijenjene metode i organizacijske poteškoće koje se pojav                nosti Skupine, koje pokrene bilo koji član, a posebno poti
ljuju, vodeći računa o aktivnostima drugih regionalnih ili među             canje suradnje među državama članicama u međunarodnim
narodnih organizacija nadležnih za tehničku pomoć;                           organizacijama i davanje korisnih prijedloga s tim u vezi.
                                                                         3.    Skupina se sastoji od predstavnika svake države članice i
budući da je nastojanja u području tehničke pomoći potrebno
                                                                         Komisije, koji imaju posebna zaduženja u području tehničke
učiniti produktivnijima i na međunarodnoj i na nacionalnoj
                                                                         pomoći. Svaki predstavnik može odrediti svoga zamjenika koji
razini, ali ne zamjenjujući ta nastojanja aktivnostima nacio
                                                                         se imenuje prema istom načelu. Članovima Skupine mogu
nalnih agencija država članica;
                                                                         pomagati stručnjaci u raspravama o posebnim problemima.
budući da bi stoga bilo vrlo korisno koordinirati aktivnosti             Tajničke poslove za Skupinu obavlja Tajništvo Vijeća.
država članica u području tehničke pomoći, čime bi se
omogućio najveći mogući povrat materijalnih sredstava i ljud            4.    Visoka uprava Europske zajednice za ugljen i čelik te
skih potencijala posvećenih tehničkoj pomoći,                            Komisija Euratoma mogu biti zastupljeni na sastancima
                                                                         Skupine.
ODLUČILO JE:
                                                                         5.    Skupina može pozivati stručnjake i saslušati njihova
1.      Osniva se Skupina za tehničku pomoć radi poticanja               mišljenja ako savjetovanje s njima smatra korisnim za svoj rad.
aktivne suradnje između država članica i Komisije, te podupi
ranja zajedničkih rješenja za pojedinačne probleme tehničke              6.    Skupina podnosi redovita izvješća nadležnim tijelima.
pomoći zemljama u razvoju.
2.      Glavne zadaće Skupine su:                                        Sastavljeno u Bruxellesu 19. listopada 1960.
(a) razmjena informacija o aktivnostima država članica i Komi
     sije u području tehničke pomoći;                                                                           Za Vijeće
(b) usporedba raspoloživih sredstava u donatorskim zemljama i                                                   Predsjednik
     potreba zemalja u razvoju;                                                                             J. M. A. H. LUNS


title: Odluka Vijeća (EU) 2016/1707 od 20. rujna 2016. o izmjeni Odluke 1999/70/EZ o vanjskim revizorima nacionalnih središnjih banaka u pogledu vanjskih revizora središnje banke Eesti Pank

text:
               23.9.2016

               HR

               Službeni list Europske unije

               L 257/13

         ODLUKA VIJEĆA (EU) 2016/1707
   od 20. rujna 2016.
   o izmjeni Odluke 1999/70/EZ o vanjskim revizorima nacionalnih središnjih banaka u pogledu vanjskih revizora središnje banke Eesti Pank
   VIJEĆE EUROPSKE UNIJE,
   uzimajući u obzir Protokol br. 4 o Statutu Europskog sustava središnjih banaka i Europske središnje banke koji je priložen Ugovoru o Europskoj uniji i Ugovoru o funkcioniranju Europske unije, a posebno njegov članak 27. stavak 1.,
   uzimajući u obzir Preporuku Europske središnje banke od 14. srpnja 2016. Vijeću Europske unije o vanjskim revizorima središnje banke Eesti Pank (ESB/2016/20) (1),
   budući da:

               (1)

               Reviziju financijskih izvještaja Europske središnje banke (ESB) i nacionalnih središnjih banaka država članica čija je valuta euro trebaju obavljati neovisni vanjski revizori koje preporučuje Upravno vijeće ESB-a, a odobrava Vijeće.

               (2)

               Mandat vanjskih revizora središnje banke Eesti Pank istekao je nakon revizije za financijsku godinu 2015. Stoga je potrebno imenovati vanjske revizore od financijske godine 2016.

               (3)

               Središnja banka Eesti Pank odabrala je KPMG Baltics OÜ za svoje vanjske revizore za financijske godine od 2016. do 2020.

               (4)

               Upravno vijeće ESB-a preporučilo je da se KPMG Baltics OÜ imenuju vanjskim revizorima središnje banke Eesti Pank za financijske godine od 2016. do 2020.

               (5)

               Slijedom preporuke Upravnog vijeća ESB-a Odluku Vijeća 1999/70/EZ (2) trebalo bi izmijeniti na odgovarajući način,

         DONIJELO JE OVU ODLUKU:
   Članak 1.
   U članku 1. Odluke 1999/70/EZ stavak 17. zamjenjuje se sljedećim:

      „17.   KPMG Baltics OÜ odobravaju se kao vanjski revizori središnje banke Eesti Pank za financijske godine od 2016. do 2020.”

   Članak 2.
   Ova Odluka proizvodi učinke od dana priopćenja.
   Članak 3.
   Ova je Odluka upućena ESB-u.

      Sastavljeno u Bruxellesu 20. rujna 2016.

            Za Vijeće

            Predsjednik

         I. KORČOK

      (1)  SL C 266, 22.7.2016., str. 1.

      (2)  Odluka Vijeća 1999/70/EZ od 25. siječnja 1999. o vanjskim revizorima nacionalnih središnjih banaka (SL L 22, 29.1.1999., str. 69.).


title: 2010/207/EZ: Odluka Vijeća od 16. studenoga 2009. o stajalištu Zajednice s obzirom na sudjelovanje u Savjetodavnom odboru Cariforum–EZ-a koji je predviđen Sporazumom o gospodarskom partnerstvu između skupine država Cariforuma, s jedne strane, i Europske zajednice i njezinih država članica, s druge strane, i o odabiru predstavnika organizacija koje se nalaze u stranci EZ-u

text:
               11/Sv. 119

               HR

               Službeni list Europske unije

               93

         32010D0207

               L 088/23

               SLUŽBENI LIST EUROPSKE UNIJE

         ODLUKA VIJEĆA
   od 16. studenoga 2009.
   o stajalištu Zajednice s obzirom na sudjelovanje u Savjetodavnom odboru Cariforum–EZ-a koji je predviđen Sporazumom o gospodarskom partnerstvu između skupine država Cariforuma, s jedne strane, i Europske zajednice i njezinih država članica, s druge strane, i o odabiru predstavnika organizacija koje se nalaze u stranci EZ-u
   (2010/207/EZ)
   VIJEĆE EUROPSKE UNIJE,
   uzimajući u obzir Ugovor o osnivanju Europske zajednice, a posebno njegov članak 300. stavak 2. drugi podstavak,
   uzimajući u obzir prijedlog Komisije,
   uzimajući u obzir mišljenje Europskoga gospodarskog i socijalnog odbora,
   budući da:

               (1)

               Sporazum o gospodarskom partnerstvu između Skupine država Cariforuma, s jedne strane, i Europske zajednice i njezinih država članica, s druge strane (1) (dalje u tekstu „Sporazum”), potpisan je 15. listopada 2008. i privremeno se primjenjuje od 29. prosinca 2008.

               (2)

               Člankom 232. stavkom 2. Sporazuma predviđeno je da o sudjelovanju u Savjetodavnom odboru Cariforum-EZ-a (dalje u tekstu „Odbor”) odlučuje Zajedničko vijeća Cariforum-EZ-a (dalje u tekstu „Zajedničko vijeće”), kako bi se osigurala široka zastupljenost svih zainteresiranih strana.

               (3)

               Od presudne je važnosti osigurati brzu uspostavu institucija predviđenih Sporazumom, a posebno Odbora, s obzirom na njegovu ulogu u praćenju provedbe Sporazuma.

               (4)

               Potrebno je utvrditi unutarnji postupak za odabir predstavnika organizacija koje se nalaze u stranci EZ-u.

               (5)

               Europski gospodarski i socijalni odbor izrazio je spremnost da pomogne identificirati i odabrati predstavnike europskih organizacija civilnog društva te da održi sastanak tajništva Odbora,

         ODLUČILO JE:
   Članak 1.
   Stajalište Zajednice s obzirom na donošenje Odluke Zajedničkog vijeća koje vodi do odabira stalnih članova Odbora koji su predviđeni Sporazumom, temelji se na nacrtu odluke Zajedničkog vijeća koji je priložen ovoj Odluci.
   Članak 2.
   1.   Predstavnike europskih organizacija definiranih u članku 1. stavku 1. točki (a) Priloga predlaže Europski gospodarski i socijalni odbor uz savjetovanje i u suglasnosti s Komisijom a odobrava ih Odbor za trgovinu i razvoj Cariforum-EZ-a (dalje u tekstu „Odbor za trgovinu i razvoj”). Predlažu se troje predstavnika sindikalnih organizacija, troje predstavnika organizacija poslodavaca, troje predstavnika organizacija koje zastupaju socijalne i gospodarske interese, uključujući udruge poljoprivrednika i potrošača, koji udovoljavaju zahtjevima iz članka 1. Priloga.
   2.   Četvoro predstavnika zastupaju europske organizacije iz članka 1. stavka 1. točke (c) Priloga, a dvoje su predstavnici europskih organizacija iz članka 1. stavka 1. točke (b). Od Europskoga gospodarskog i socijalnog odbora očekuje se da izradi popise organizacija opisane u članku 1. stavku 1. točki (b) i članku 1. stavku 1. točki (c) Priloga. To se čini javnom objavom poziva na iskaz interesa za uvrštenje u popis. Kad zainteresirane organizacije odgovaraju na takav poziv, one opisuju način na koji ispunjavaju zahtjeve iz članka 1. ovog Priloga. Popis ostaje otvoren za sve organizacije koje ispunjavaju zahtjeve koji su određeni za uvrštenje. Komisija provjerava ispunjava li organizacija koja traži uvrštenje u popis uvjete koji su propisani člankom 1. Priloga. Ako Komisija smatra da organizacija koja je podnijela prijavu za uvrštenje na popis ne ispunjava te uvjete, organizaciju podnositeljicu o tome obavješćuje u roku od dva mjeseca od datuma podnošenja zahtjeva.
   3.   Organizacije uvrštene na popis redovito primaju informacije o radu Odbora te mogu o vlastitu trošku kao promatrači sudjelovati u njegovu radu.
   4.   U pozivu na iskaz interesa organizacije se pozivaju da iskažu interes za predstavnika koji će služiti kao stalni član Odbora. Organizacije koje su uvrštene na popis se naknadno pozivaju da, od onih koji su za to iskazali interes i koji ispunjavaju zahtjeve iz članka 1. Priloga, podrže kandidaturu do dvoje stalnih predstavnika za Odbor. Za stalne članove prema kategorijama 1.1.(b) i 1.1.(c) stranka EZ-a Odboru za trgovinu i razvoj predlaže one predstavnike koji su dobili više potpisa podrške, sve dok se poštuju zahtjevi iz članka 1. Priloga.
   5.   Poziv za iskaz interesa za službu stalnih članova Odbora raspisuje se četiri mjeseca prije isteka mandata članova koji su već u službi u Odboru. Imenovanja se izvršavaju prema postupku koji je utvrđen stavkom 4.

      Sastavljeno u Bruxellesu 16. studenoga 2009.

            Za Vijeće

            Predsjednica

         C. MALMSTRÖM

      (1)  SL L 289, 30.10.2008., str. 3.
   PRILOG

      ODLUKA br. …/20.. ZAJEDNIČKOG VIJEĆA CARIFORUM–EZ-a
      uspostavljenog Sporazumom o gospodarskom partnerstvu između Skupine država Cariforuma, s jedne strane, te Europske zajednice i njezinih država članica, s druge strane, o sudjelovanju u Savjetodavnom odboru Cariforum–EZ-a
      ZAJEDNIČKO VIJEĆE CARIFORUM-EZ-a,
      uzimajući u obzir Sporazum o gospodarskom partnerstvu između Skupine država Cariforuma, s jedne strane, i Europske zajednice i njezinih država članica, s druge strane, koji je potpisan u Bridgetownu u Barbadosu 15. listopada 2008., a posebno njegov članak 232. stavak 2.,
      budući da:
      (1) S obzirom na ciljeve utvrđene člankom 1. Sporazuma i na predanost praćenju koje je predviđeno u članku 5., primjereno je u žurnom postupku uspostaviti Savjetodavni odbor Cariforum–EZ-a (dalje u tekstu „Odbor”),
      ODLUČILO JE:
      Članak 1.
      1.   U Odboru sudjeluje 40 stalnih članova koji predstavljaju organizacije civilnog društva, od kojih 25 predstavljaju organizacije koje se nalaze u državama Cariforuma i 15 koji predstavljaju organizacije koje se nalaze u stranci EZ-u.
      U svakoj od ove dvije skupine barem dvoje predstavnika su iz organizacija koje predstavljaju:

                  (a)

                  socijalne i gospodarske partnere;

                  (b)

                  akademsku zajednicu, uključujući neovisne istraživačke institucije; i

                  (c)

                  ostale nevladine organizacije, uključujući i organizacije za razvoj i skrb o okolišu.

            Stalni članovi ostaju na dužnosti dvije godine, podložno obnovi mandata. Osiguravaju se relevantna stručna te široka zemljopisna i granska zastupljenost.
      2.   Za potrebe ove Odluke, organizacije civilnog društva su udruge, zaklade i druge privatne ustanove čija svrha nije stvaranje profita i koje djeluju za međunarodnu korist, a koje u pitanjima iz ovog Sporazuma mogu doprinijeti stručnim znanjem ili savjetima, ili koje predstavljaju važne elemente javnog mnijenja vezano za pitanja obuhvaćena ovim Sporazumom. Od zahtjeva da im svrha nije stvaranje profita se može odustati kad se radi o akademskim ustanovama koje imaju posebna stručna znanja iz područja obuhvaćenog ovim Sporazumom.
      3.   Smatra se da se neka organizacija nalazi na državnom području država Cariforuma ili stranke EZ-a, ako ta organizacija svoju djelatnost primarno obavlja i ako se središnje upravljanje i nadzor vrše na državnom području država Cariforuma ili stranke EZ-a, ovisno o slučaju.
      Članak 2.
      Odbor za trgovinu i razvoj Cariforum-EZ-a (dalje u tekstu „Odbor za trgovinu i razvoj”) žurno raspravlja i odlučuje o popisu stalnih članova koji su predložile države Cariforuma i stranke EZ-a, te o obnovama njihovih mandata.
      Članak 3.
      Svaka organizacija koja ispunjava zahtjeve iz članka 1. stavaka 2. i 3. može kao promatrač sudjelovati na sastancima Odbora. Odbor za trgovinu i razvoj na godišnjoj razini odobrava popis promatrača koje su predložile države Cariforuma i/ili stranke EZ-a. Odbor može u svome radu zatražiti pomoć stručnjaka. Način sudjelovanja stručnjaka i promatrača utvrđuje se poslovnikom Odbora.
      Članak 4.
      U početnom razdoblju do 31. prosinca 2010. kao tajništvo Odbora služi Europski gospodarski i socijalni odbor. Taj se rok obnavlja automatski, osim ako se stranke ili Europski gospodarski i socijalni odbor s tim ne slažu i ako unaprijed dostave opravdanu prethodnu obavijest.
      Članak 5.
      Financijske dogovore određuje Odbor za trgovinu i razvoj. Financijsku pomoć za obnašanje dužnosti u Odboru mogu primati samo stalni članovi Odbora.
      Članak 6.
      Ova Odluka stupa na snagu ...

         Sastavljeno u …